Jasu – Mestarimokaaja

Markus Ikolan lastenromaanin pohjalta kirjoittanut Tuulia Piirainen

Henkilöt:

Jasu 12 v – mokailun mestari, poika, jolla on taipumusta joutua noloihin tilanteisiin, lukivaikeus

Henkka 12 v – rohkea, reipas ja aloitteellinen, porukan johtaja

Peter 12 v - pienikokoinen, allerginen, rikas, ylihuolehtivat vanhemmat

Lauri 12 v – kotoisin Lapualta, maalainen, ”äijä”, asuu kaksin isänsä kanssa

kolme ekaluokkalaista

Ninni – Jasun ihastus

Janttu – Jasun isosisko

Jentula – Jantun vahva kaveri, (Jenna + Bull Mentula = Jentula)

Poliisi

Roolimerkit (esimerkiksi):

Jasu: reppu selässä

Henkka: lippis

Peter: pyöräilykypärä

Lauri: jotakin pohjalaista, esim. Jussi-paita, puukontuppi vyöllä tms.

Ekaluokkalaiset: Keltanokka liikenteessä -lippikset

Tytöt: Ninnillä helmet kaulassa, Jantulla rusetti päässä ja Jentulalla liian iso takki

Poliisi: poliisimerkki rinnassa

Muuta rekvisiittaa: härkin eli jonkinlainen puuvispilä, sanomalehtiä, taskulamput, muovipussi, läppäri

**1. Kohtaus: Kuudennen luokan ensimmäinen päivä**

(Ekaluokkalaiset leikkivät hippaa. Jasu ja kaverit lähestyvät.)

EKALUOKKALAINEN 1  
Lälläslälläs lielu, Pekalta tuli pielu!

EKALUOKKALAINEN 2  
Hippa!

EKALUOKKALAINEN 3  
Opee, noi kiusaa! Mä en halua olla tätä enää!

EKALUOKKALAINEN 2  
Mennään pois, kutoset tulee!

PETER  
Oltiinko mekin tollasia?

JASU  
Ei perhana oltu. Meillä oli homma heti hanskassa.

HENKKA  
Mitä te muistatte ensimmäisestä koulupäivästä?

LAURI  
Mä ainakin jännitin ihan sairahasti. Äiti oli just kuollut ja mua peljätti, jotta isä ei osaa laittaa mulle oikeita vaatteita ja tavaroita mukahan. Kaikki tuijotti mua koulun pihalla ja osoitteli sormella. Ne supisi toisillensa ja mä arvasin, jotta ne puhuu mun äiteen kuolemasta. Silloin mun olis tehnyt mieli juosta kauas kaikista.

(Kaikki ovat ihan hiljaa.)

LAURI  
Sori. Mun ei ollut tarkoitus.

HENKKA  
Älä sä meiltä pyytele anteeksi. Meidän tässä pitäisi olla pahoillaan sun puolesta. Ja me autetaan sua aina, jos sä jotakin tarvitset.

LAURI  
Kiitti jätkät.

(Lauri sylkäisee ison räkäklimpin maahan.)

HENKKA  
Mä en muista ekasta koulupäivästä juuri mitään. Mutta sen mä kyllä muistan, että Peter tuli ekana päivänä kouluun sateenvarjorattaiden kyydissä! Sen äiti työnsi niitä!

JASU  
Niin tuli!

PETER  
En varmaan tullut!

HENKKA  
Kyllä muuten tulit. Niissä oli Batmanin kuvia ja sulla oli jokin naamari kasvoilla.

PETER  
No, mulla oli jalka mielettömän kipeä.

JASU  
Kävittekö tänä kesänä ulkomailla?

PETER  
Joo, Itävallassa, Italiassa ja Ranskassa.

JASU  
Hieno homma sulle. Me oltiin koko kesä Suomessa. Putki-Urho paahtoi töitä 25 tuntia vuorokaudessa, kun kesällä kaikki rakentaa.

PETER  
Mutta eihän vuorokaudessa ole kuin 24 tuntia.

JASU  
Niin, mutta se tekikin ylitöitä.

PETER  
Ei se niin mene.

LAURI  
Kyllä se vaan menöö. Isän serkku asuu Kauhavalla. Se teki kerran koko kesän 30-tuntisia työpäiviä. Oli pakko, kun raktori hajosi. Käsin kynti, kylvi ja niitti sukutilan pellot.

HENKKA  
Miksi se ei lainannut naapurista traktoria?

LAURI  
Siinäpä se. Te ette tunne pohjalaista mielenlaatua. Se on ainutlaatuinen koko maailmassa. Pohjalainen on niin ylpeä, ettei viitsi naapuria pikkuasioilla vaivata.

PETER  
Eikö ne muut huomanneet, että naapuri tarvitsi apua?

LAURI  
Pohjalainen ei tuppaa väkisin toisen asioihin. Tietysti ne naapurit oli huomanneet, että isän serkku tartti apua. Joka päivä ne oli käyneet kysymässä, kuinka ne vois auttaa. Ja aina se oli vaan sanonut, jotta hyvin pärjään ittekseni.

JASU  
Mä taidan muuttaa isona Pohjanmaalle.

(Koulun kello soi.)

HENKKA  
Tulkaa jätkät, meidän kuudes kouluvuosi alko justiinsa.

**2. kohtaus: Hurmausyritys**

(Jasu, Henkka, Peter ja Lauri istuvat Jasun huoneessa.)

JASU  
Hei jätkät, mä tarviin teidän apua. Mä sain selville, että Ninnillä on huomenna synttärit. Nyt on mun tilaisuus hurmata se mimmi. Mä haluan antaa sille upean ja romanttisen lahjan. Mutta mä en keksi, mitä se voisi olla.

HENKKA  
Osta sille suklaarasia ja kukkia.

PETER  
Muutamalla kympillä saat hienon kimpun.

(Jasu kaivelee taskujaan, löytää pari kolikkoa.)

JASU  
Ei oo hintaa. Näillä ei saa edes kukkamultaa.

LAURI  
Jos sulla on noin vähän rahaa, en viitsi edes sanoa mitä mulla oli mielessä.

JASU  
Sano vaan, ei se tässä tapauksessa mitään maksa.

LAURI  
No, Etelä-Pohjanmaan kansallispuku olisi näyttänyt varmaan hienolta Ninnin päällä. Mustasta sametista tehty liivi ja punavalakoonen tykkimyssy kutreilla.

HENKKA  
Hei mä keksin, tee jotain itse, niin ei maksa paljoa. Maalaa vaikka Ninnin kuva.

JASU  
Mä ajattelin jo tuota, mutta ei onnistu. Mä piirsin yhtenä päivänä Ninnin kuvan. Kun mun äiti näki sen, se luuli sitä lampaaksi.

PETER  
Mehän tehtiin koulussa viime viikolla ne perinne-esineet. Mitkä ihmeen vispilät ne olikaan? Anna se.

JASU  
Hyvä Peter, sä oot nero. Ope sano, että sen härkimen voisi antaa vaikka isänpäivälahjaksi. Mutta mä annankin sen Ninnille.

LAURI  
Niin ratkesi tämäkin ropleemi. Hyvä pojjaat, yhressä me selvitään vaikka mistä.

HENKKA  
Tsemppiä hurmaustoimiin, Jasu.

(Jasu lähestyy Ninnin ovikelloa. Hän tavoittelee ovikelloa, mutta vetää kätensä monta kertaa takaisin.)

JASU  
Tee se! Ole mies!

(Jasu soittaa kelloa. Ninni tulee avaamaan. Ninnin takaa kurkistavat Janttu ja Jentula.)

NINNI  
Onks sulla Jantulle asiaa?

(Jasu hymyilee leveästi ja ojentaa härkimen Ninnille.)

JASU  
Tällä voit härkiä sun perinnettä. Ei kun mun perinteet härkivät sua…ONNEA!

JANTTU  
Mitä hittoa sä täällä teet?

(Ninni heilauttaa härkintä tyttöjä kohti.)

NINNI  
Se toi lahjan mulle.

JENTULA  
Rakastunut reppana!

JANTTU  
Sä oot idiootti!

(Jasu lähtee juoksemaan pois ovelta. Hän ei huomaa maassa olevaa kiveä, ja kompastuu siihen. Jentula nostaa hänet maasta.)

JASU  
Kiitos.

JENTULA  
Kannanko mä sut kotiin?

JASU  
Ei tarvi. Kyllä mä pärjään.

(Jentula lähtee taluttamaan ontuvaa Jasua. Takaa kuuluu Ninnin ja Jantun naurunräkätys.)

**3. Kohtaus: Salaiset agentit**

(Jasu, Henkka, Lauri ja Peter istuvat Jasun huoneessa.)

JASU  
Tää on ihan syvyydestä. Nykyisin ei voi tehdä enää mitään hauskaa. Voi kun olisin elänyt tuhat vuotta sitten! Olisin taistellut muiden ritareiden kanssa ja pelastanut kauniita misuja linnojen vankityrmistä.

HENKKA  
Niin, tai edes sata vuotta sitten. Meidän ukki kertoo usein hurjia juttuja sen lapsuudesta. Ne virittelivät ansoja, tekivät lauttoja ja karkasivat kotoa…

LAURI  
Kyllä te poijat ootte ihan oikeas. Me eletään akkojen elämää. Hameet vaan puuttuu. Meirän täytyy ryhristäytyä ja tehrä jotain äijämäistä. Tarvitahan torellista rytinää!

HENKKA  
Aivan! Lähdetään mekin vesille. Hypätään illalla satamassa laivaan ja kuljetaan salamatkustajin pitkin valtameriä. Eletään hurjaa merimieselämää ja kerätään pimuja joka mantereelta!

PETER  
Mihin laivaan ajattelit hypätä? Tuossa joen rannassa on vain Rissasten paatti, eikä silläkään pääse vastarantaa pitemmälle.

HENKKA  
Samperi!

PETER  
Ei seikkailua varten tarvitse seilata mihinkään. Otetaan jokin lähistöllä tapahtunut rikos ratkaistavaksi. Etsitään lehdistä rötöksiä ja hämäriä juttuja, joita poliisi ei ole ratkaissut.

HENKKA  
Loistoidea, Peter.

(Jasu hakee sanomalehtiä ja pojat alkavat selailla niitä.)

PETER  
Heinäkuussa pidätetyn huumeringin päätekijöiden oikeudenkäynnin…blaa blaa…on osa huumeista löytämättä…blaa blaa…poliisi on jatkanut etsintöjä…blaa blaa… uskoo osan saaliista olevan lähialueella maastoon kätkettynä.

LAURI  
Oliko siinä noin paljon vaikeita sanoja?

PETER  
Ei tietenkään. Mä luin vaan pääkohdat, että te pääsisitte nopeammin kärryille.

HENKKA  
Hyvin toimittu!

JASU  
Mä luulen, että ne huumeet on kätketty Suolammen metsään. Mitä mieltä te olette?

LAURI  
Selvä pyy. Sieltä aloitetahan etsinnät. Mä ehrotan Jasua operaation johtajaksi.

HENKKA JA PETER  
Kannatetaan.

JASU  
Lähdetään saman tien. Otetaan taskulamput mukaan, että nähdään. Mä otan myös donitseja evääksi.

(Ottavat taskulamput, mutta eivät sytytä niitä. Jasu laittaa donitsipaketin reppuun. Lähtevät kävelemään pimeässä. Kävelevät ja kävelevät.)

HENKKA (kuiskaten)  
Jasu, tiedätkö, missä me ollaan?

JASU  
Me ollaan metsikön vaarallisimmassa kohdassa. Älkää puhuko mitään.

(Kuuluu rusahdus.)

LAURI  
Mikä se oli?

HENKKA  
Kuulosti ihan ruumisarkun aukeamiselta.

LAURI  
Ruumis on jo pahasti märäntynyt. Haistakaa tätä lemua!

PETER  
Sori jätkät. Mä en tiedä, kuinka mun maha teki näin tepposet. Mä en muista syöneeni mitään väärää…

HENKKA  
Helkkarin maatuva ruumis!

JASU  
Hemmetti soikoon! Jos täällä on ollut joku piileskelemässä, livahti se nyt varmaan karkuun. Sytytetään taskulamput. Siirrytään kakkosvaiheeseen. Seurataan jälkiä.

(Pojat tonkivat maata. Henkka nostaa maasta muovipussin ja kurkkaa sen sisälle.)

HENKKA  
Täällä! Jotain valkoista ainetta.

PETER  
Mitä se on?

HENKKA  
Tämä on huumetta. Todennäköisesti kokamiiniä.

JASU  
Jätkät, me ollaan kansainvälisen huumeliigan kintereillä! Nyt lähdetään poliisiasemalle ennen kuin joku yllättää meidät!

HENKKA  
Meille saattaa napsahtaa muutaman tonnin palkkio tästä paljastuksesta!

(Pojat juoksevat poliisiasemalle. Soittavat ovikelloa.)

POLIISI (Raottaa ovea.)  
Kuka siellä?

JASU  
Täällä on erä rikollisliigan huumetoimituksesta. Voidaanko me tulla sisään selvittämään tämä huumejuttu? Tai siis tehän tämän saatte selvittää. Me otetaan vain ne rahat ja mennään sitten kotiin.

POLIISI  
Mitkä rahat?

HENKKA  
Palkkiorahat tästä löydöstä.

POLIISI  
Antakaas mä katson sitä teidän löytöä. Mitä siellä pussissa onkaan?

HENKKA  
Kokamiinia. Voi olla myös herkoinia.

(Poliisi kahmaisee pussin pohjaa.)

POLIISI  
Vehnäjauhoja. Puolikarkeita. Ei luontoa saa roskata, mutta ei tässä sen kummemmasta rikoksesta ole nyt kyse.

(Poikien päät painuvat alas.)

JASU  
Voi ei. Lettutarpeidenko takia me juostiin kuin mielipuolet?

POLIISI  
Älkää olko noin myrtyneitä. Meille ammattilaisille käy usein ihan samoin. Juuri kun olemme saamassa rosvot kiikkiin, saaliiksi jää kelvottomat todisteet, eikä syytettä voida nostaa. Teillä oli vaan huonoa tuuria tänään. Jos poliisin työ kiinnostaa, voin antaa teille pienen keikan.

POJAT  
Jee!

POLIISI  
Otatteko helpon ja vaarattoman vai vaikean ja ehdottoman salaisen?

JASU  
Vaikean ja salaisen.

POLIISI (Näpyttelee läppäriä.)  
Tästä tiedostosta tietää vain ylin poliisijohto ja minä. Tämä juttu on sitten top secret. Te olette nyt tämän kaupungin silmät ja korvat. Tarkkailette kaikkia ja kaikkea. Jokaisesta epäilyttävästä tapahtumasta kirjallinen raportti suoraa minulle. Eikä kukaan saa tietää yhteistyöstämme. Sopiiko?

PETER  
Selvä on.

LAURI  
Minkälaista palkkaa me saaraan?

POLIISI  
Rahaa ei näissä jutuissa uskalla liikuttaa. Tilisiirrot voivat paljastua pankkisalaisuuden pettäessä. Palkkionne odottaa tulevaisuudessa. Jos haluatte aikuisina poliiseiksi, annan jokaiselle suosituksen poliisikouluun.

POJAT  
Wau!

POLIISI  
Saatte jokainen lähtiessänne kolme kirjekuorta. Kun jotain omituista on tekeillä, kirjoitatte raportin valkoiselle paperille. Paperin laitatte kirjekuoreen. Kuoren päälle kirjoitatte salakoodin BOND ja sujautatte sen aseman postiluukusta sisään.

JASU  
Entä sitten, kun kirjekuoret loppuvat?

POLIISI  
Tehtävä loppuu siihen.

HENKKA  
Loppuu?

POLIISI  
Kyllä. Salaiset operaatiot paljastuvat sitä helpommin, mitä kauemmin ne kestävät. Mutta nyt pojat, alkavan yhteistyön kunniaksi tarjoan työkavereilleni kaakaot.

JASU  
Ja mä donitsit.

POLIISI  
Ja koska kello on jo paljon, vien teidät lopuksi poliisiautolla kotiin.

(Kaikki kumartavat.)